b'\n_START_ARTICLE_\nTomislav Baran\n_START_PARAGRAPH_\nTomislav Baran (\xc5\xa0ibenik, 5. studenoga 1970.) je hrvatski jezikoslovac, foneti\xc4\x8dar, talijanist, televizijski scenarist, tekstopisac pjesama i pisac za djecu.\n_START_SECTION_\n\xc5\xbdivotopis\n_START_PARAGRAPH_\nRodio se 5. studenoga 1970. godine u \xc5\xa0ibeniku. Na Filozofskom fakultetu u Zagrebu zavr\xc5\xa1io je studij fonetike te talijanskoga jezika i knji\xc5\xbeevnosti. Od 1995. godine zaposlen je na Hrvatskome radiju. Radi kao spiker-mentor i foneti\xc4\x8dar. Radio je i u programima Hrvatske televizije i RTL televizije na sinkronizacijama stranih dokumentarnih filmova. U emisiji HTV-a Jezik za svakoga radi rubriku o naglascima._NEWLINE_Pi\xc5\xa1e scenarije za zabavne emisije i projekte. Pi\xc5\xa1e stihove za uglazbljivanje, nekoliko mu je pjesama izvedeno na glazbenim festivalima. Pi\xc5\xa1e na hrvatskom standardnom jeziku, te na \xc4\x8dakavskom i kajkavskom narje\xc4\x8dju. Objavio je zbirke dje\xc4\x8djih pri\xc4\x8da \xc5\xa0umaste pri\xc4\x8de, \xc5\xa0umaste pjesme, Zabundane pri\xc4\x8de, Radosne pri\xc4\x8de i pjesme. Dvije su mu pri\xc4\x8de snimljene za Hrvatski radio u formatu Pri\xc4\x8de za laku no\xc4\x87, a jedna od njih i kao animirana ina\xc4\x8dica za HTV u formatu Pssst... pri\xc4\x8da! Objavio je i dvije kratke pri\xc4\x8de u Glasu Koncila._NEWLINE_Govorni je edukator u govornim radionicama za medijske djelatnike, poslovne ljude i studente; autor i voditelj dje\xc4\x8dje govorne radionice Parlatine na Me\xc4\x91unarodnom dje\xc4\x8djem festivalu u \xc5\xa0ibeniku. Snimio je velik broj zvu\xc4\x8dnih knjiga (za slijepe, ud\xc5\xbebenike, priru\xc4\x8dnike) te kao govorni profesionalac vodio razne programe i sudjelovao u brojnim projektima. \xc4\x8clan je Hrvatskog filolo\xc5\xa1kog dru\xc5\xa1tva, Odsjeka za fonetiku._NEWLINE_O\xc5\xbeenjen je i otac jednoga djeteta, glavnog nadahnu\xc4\x87a njegovih pri\xc4\x8da za djecu. Tako\xc4\x91er je bio kao glas bankovnog automata u humoristi\xc4\x8dnoj seriji "Ko te \xc5\xa1i\xc5\xa1a".'